এরশাদের বডিগার্ড নুরে আলমই তার বিরুদ্ধে সাক্ষ্য দেয় রাজসাক্ষী হয়ে। এই নুরে আলমের জীবনেও ছিল এরশাদের নির্মমতার অভিজ্ঞতা। একবার গাড়িতে করে বাসায় ফেরার সময় রাস্তায় এক মেয়ের ওপর নজর পড়ে এরশাদের। নুরে আলমকে দিয়ে মেয়েটাকে সে নিয়ে আসে আস্তানায়। বিকৃত এক পরিকল্পনা করে এরশাদ। নুরে আলমকে সে আদেশ দেয়, মেয়েটাকে তক্ষুণি বিয়ে করতে হবে। বিয়ে করতে রাজি হয় সে, এরশাদ তাকে পাঠায় বিয়ের কাপড় আনতে। সে যাওয়ার পরেই এরশাদ চড়াও হয় মেয়েটার ওপর। নুরে আলম কিছুই জানতে পারেনি। এরপর মেয়েটার সাথে বিয়েও তার। কিন্তু বিয়ের পরও এরশাদ থামল না। নুরে আলমের অনুপস্থিতিতে তার স্ত্রীর উপর নির্যাতন চলতে লাগল। একদিন সে দেখে ফেলল এই ঘটনা। তখন এরশাদ তাকে বলল, “জীবন তো ভোগের জন্যই, সব কিছু ঠাণ্ডা মাথায় নাও।” নুরে আলম হয়ত তখন ঠাণ্ডা মাথায় হজম করেছিল বসের এই অপমান। কিন্তু সুযোগের অপেক্ষায় ছিল সে, শেষ পর্যন্ত সেই সুযোগ আসে। রাজসাক্ষী হয়েই সে এর প্রতিশোধ নেয়। ১৯৮৯ থেকে ১৯৯৯ পর্যন্ত এরশাদের ২৪টি খুনের প্রত্যক্ষদর্শী ও সহযোগী ছিল নুরে আলম। সবগুলো খুনের ঘটনায় এরশাদের বিরুদ্ধে সাক্ষ্য দেয় সে।